OpenLLM-France/wikimedia huggingface dataset:
# Hirvoudou (Milin)

Diwar skour eur wezen N’he deuz mui a zeliou, E dour eur c’houeren E tiver va daelou.
Me zo ’l labouz bihan Torret he ziouaskel ; Ne hell nijal ac’han, Nag a dost nag a bell.
N’ounn ket evit nijal, N’ounn ket evit kana ; Greet, mar kar, eunn all, Selaou rinn ha ouela.
Me ouélo truezuz Gant ar re ankeniet ; Ann amzer gaer, euruz Siouaz ! zo tremenet !
Gwechall dre ar c’hoajou Me a gane laouen, Evel ann evnigou, Va breudeur, a garenn.
Pleget war-zu’nn douar, Pleget gan-en va fenn. Brema leun a c’hlac’har, Ounn bevel oc’h ann den.
Ar vuez zo c’houero Hag hi kaer da welet ; Aliez ann drein garo Gant ar bleun vez kuzet.
Nebeud a levenez, Ankeniou a strollad A zo stag, enn eunn douez, Er bed-man oc’h pep stad.
Diwar eur brank izel, 0 preja e welann Tad, mamm ha seiz bugel, Gant daou beskik bihan.
Gant delienou bara, Gant daelou, an dud paour ! Zo ho nao o veva
Tost d’ann arc’hant, d’ann aour.
Labourat hed ann deiz, Huanadi enn noz, A zo lod ann dud keiz E ged ar baradoz.
Hueloc’h pa zavann, Pa zellann enn dro d’in, Rumou all a welann, A Glevann o c’hoarzin.
Dre ho c’hoarz, dre ho c’han, Ho c’hredfet holl euruz, Ma ne glefet gwelvan Dreist ho zudi skiltruz.
Pep pardaez ne vez ket Evel pep mintinvez ; Evel ann dour a red E tremen ar vuez.
Pignet war eur brank all, Me wel dre ann envou Koummoul du he teval, Ha kaon er c’halounou.
Me wel war he wele Aman eur c’hoziad mad, Enn dro he vugale, Poaniet dre boan ho zad.
Bepred enn he gichen Me wel he bried ker ; Hag oc’h harpa he benn He verc’h vihan, eal kaer.
Tiad tud binniget, Karet gant ar beorien, Ra vo iec‘hed, eurded A-zindan da doenn !
Neb a wel he vignoun A hell beza laouen, Harp en deuz d’he galoun E mare ann anken.
Pelloc’h me wel glac’har D’eunn den mad zo skoet Gant ar maro digar, Kreiz he nerz, he iec’hed.
Me a wel gant ho c’haon Ho c’halounou rannet ; Tro-war-dro d’ar vaskaon, Mamm, bugale, pried.
Ar vamm a c’halv he map, Ar pried he fried, Ar vugale ho zad, Ho zad ho deuz kollet.
Euz a vro ann elez, Hen, he vreudeur, he dad A zell gant karantez, Gant doan oc’h ho zud vad.
Deliou melen ha glaz A ia gant ann avel ; Hag e peb oad, siouaz ! Ann den a rank mervel.
Ar roc’h en em zigor Pa strink ann eienen ; Kaloun pep den toc’hor A fraill gant ann anken.
Keit ha ma tiz ann heol, He sked, he sklerijen Me gred dre ar bed holl N’euz den bepred laouen.
Perak ’ta en em glemm ? Perak ouela bemdez ? N’euz ket gwall galz a gemm ’Tre pep stad er vuez.
N’eo ket aour nag arc’hant A garg at c’halounou ; Iec’hed hep nec’hamant A dal ann holl vadou.
Hen-nez zo pinvidik, A ra vel he dadou ; O vervel reuzeudik, A hell mont d’ann envou.
Doue a vadelez Frealzit ann dud vad Ho deuz poan, paourentez, Zo braz ho c’halounad.
Selaouit, me ho ped, Peden al labousik ; Ho meuli ra bepred A greiz he galounik.
Astennit he eskel ’Vil ma hello nijal, Ma hello, ’raok mervel, Goude ouela, tridal.
’Vit ma hello gwelet Breiz-Izel, Breiz a dro ; Gan-e-hoc’h kennerzet, Mont hep distro d’he vro.
Dira-z-hoc’h, he grouer, Ma hello, heb anken, Evel ann alc’houeder, Kana huel ha laouen :
« Breudeur poaniet a Vreiz,
« Persier ar baradoz
« A zo digor noz-deiz,
« Digor oc’h ho kortoz. »
G. MILIN.
# Himn an Ilis

| ◄ Cantik en henor da hano Jesus | Himn an Ilis | Eteo Nedelek ► |
* Jesus ken dous da envori,
* A ro d’ar galon guir dudi,
* Dreist pep tra ac’hanoc’h ar guel,
* A zo dousoc’h eget ar mel.
* N’oufet na cana, na clevet,
* Na sonjal, zoken tra ebet,
* Ken dous, ker c’hoek, ken dudius
* Evel hoc’h hano, va Jesus !
* Jesus fizians an den keuziet,
* Ken truezus d’an nep ho ped
* Ker madelezus p’ho clasker !
* Petra oc’h ta pa ho caver !
* Morse teod ne lavaro,
* Na morse pluen ne scrifo,
* Evit credi, tanva zo red.
* Petra eo, Jesus, ho caret !
* Jesus, bezit hon levenez,
* Hor gobr e tleit beza ivez ;
* Ra vo hor gloar enhoc’h epken,
* Hed an oll amzer, da viken !
* Jesus, Roue or Rouaned,
* Da beb enebour treac’h bepred,
* Dousder dreist an oll dousderiou
* C’hoant birvidig an eneou.
* Pa deuit da chom en hor c’halon,
* Evel splam petra zo guirion,
* Ar bed vean a gaf divalo,
* Tan ar garantez he dêo.
* Jesus dousder ar c’halonou,
* Dour beo, sklerder an eneou,
* Kalz en tu all da bep levenez
* Hag ive da bep c’hoantegez.
* Ra deuimp oll da anaout Jesus,
* Da c’houl he garantez nerzuz ;
* Klaskomp Jesus ato, gant prez,
* Klaskomp-hen a briz hor buez.
* Ra deui hor mouez d’hen henvel,
* Hor buez ra vo outhan henvel
* Ra deui hor c’halon d’he garet,
* Ha brema hag ato bepret.
* Henor an Ælez, ô Jesus !
* D’ar skouarn eur c’han dudius,
* D’ar ginou ar mel an dousa,
* D’ar galon ar bouet ar c’hueka.
* Nep o deuz eur vech ho tanveet
* O deus deoc’h ha naoun ha sec’het,
* Netra mui ne c’hoanteont,
* Nemdhoc’h, Jesus, a garont.
* O Jesus va muia karet,
* Fizians an ene glac’haret,
* En eur vouela ni ho klasko,
* A greis kalon ni ho kalvo.
* Chomit ganeomp, o va Doue
* Da sclerijenna hon ene ;
* Ma vezo sclereat hor speret
* Hag a zousder carget ar bed.
* Jesus boked ho mam guerc’hez
* Hon dousder hag hor c’harantez,
* Meuleudi deoc’h ha d’hoc’h hano,
* Renit varnomp evit ato.
# Hirvoud, darvoud

| ◄ Kan ar yun | Hirvoud, darvoud | Bleuniou nevez ► |
D’am c’henderv. Jean Bothorel.
* Da lakaat freuz ha reuz,
* War an tamm douar-man,
* Siwaz zo meur a veuz !…
* Na gavin ket va c’heuz,
* Breman.
* Ar barz vel an evned,
* A gas e ganiri,
* Laouen pe ankeniet,
* Dinec’h pe gwall vec’hiet…
* Kanaouen na fazi,
* Kalon mantret.
* Ar musc’hoarz a zo bleun
* Demeuz ar garantez,
* Hadit, hadit ar greun…
* Medit, pe a po keun,
* War muzel ho mestrez,
* Levenez… leun !
* Milizour ar c’halonou,
* Ar vouez teu da ziroll,
* Na guzo ket an daëlou,
* Koumoul ha kaon an nenvou,
* Gallouduz war an holl,
* Huanadou,
* Hunvre meus ouz an amzer,
* Pa reden dierc’hen,
* Seder vel an alc’houeder
* ’Tridal uz d’an erven.
* Hunvre meuz ouz va iaouankiz,
* Tremenet ken sioul, hag iskiz,
* Pa nijen ouz bod d’ar bleuniou,
* Dre zor digor ar c’halonou !
* Envor am euz eus ar mene,
* Lec’h a glasken neizou neve,
* Lec’h kalz re all a gutuilho,
* Al lus dous ha c’hwëro !
* Envor am euz ouz eur vouez flour
* A westle d’in da virviken,
* Karantez redet gant an dour,
* C’houez ar rozen gant an avel,
* Sonj am euz mad euz he dudi,
* Nijet en moged maez va zi,
* An nor serret, an oabl tenvel,
* Lener, gurun, anken ha pri.
* Mont a ra an traou dishenvel,
* Ar mad d’ar fall, ar fall d’ar gwell !
* Daëlou, daëlou, barrajou kri
* Skeud ar maro uz d’am c’havel !
* Da lakaat freuz ha reuz,
* War an tamm douar-man,
* Siwaz zo meur a veuz !…
* Na gavin ket va c’heuz,
* Breman.
# Emgann ar Releg

| ◄ Alan Baro-Reustlet | Emgann ar Releg | Sant Yvon ► |
D’an Aotrou Loeiz Lautrou.
* Meneziou ar Releg, mengleuziou a vein glas,
* O bezit benniget ! En hon Bro pa zeuas,
* Breman ez eus mil bloaz, an Normaned drastus
* Da glask lakat o yeo garo ha glac’harus
* War douar Breiz-Izel, e kavjont ouz ho troad
* Mibien leun a galon da stourm a briz o gwad,
* Da ziskouez e choment Kelted yac’h hag ampart,
* Prest da rei taol ’vit taol, direbech, dizaon, start.
* War o c’hezeg kalet, ’binviou en o daouarn,
* Goafiou ha klezeier, filc’hier, horziou houarn,
* O askre skouedennet, o lagad lugernus,
* E kanent unanet eur c’han beo ha skiltrus :
* « Bretoned, setu deut an deiz
* « Evidomp da zifenn hon Feiz
* « Hon Frankiz, hon Gouenn, hon douar !
* « War zao ! heuliomp roudou ar Gloar !
* « Kentoc’h mervel eget kila !
* « Beza dishual da genta…
* « Malloz war an den na oar ket
* « ’Vid ar Vro koueza pa vez red !
* « Ni a dle holl en em zouten
* « Da bellât diouzomp pep chaden,
* « Ha mervel aman mar bez red.
* « Malloz war an neb n’her goar ket !
* « Sonit, biniou ha kerniel-bout,
* « ’Vit rei dal laeron da c’houzout
* « O bazataïmp mar bez red :
* « Gwad hon Tadou ne nac’himp ket !
* « D’eomp hon menez, hon c’hoad, hon mor !
* « Ouz pep estren prennomp hon dor.
* « Dirag Doue, dirag ar Bed,
* « O touomp mervel mar bez red !
* « O Arre santel, hon sikour !
* « ’Vit diwall pinvidig ha paour
* « Ni ’vo gouest da zevel bepred.
* « Hirio ni ’varvo mar bez red !
* « War-raok, war-raok, you, hou, hou !
* « War-raok, war-raok, you, hou, hou ! »
* Neuze, en eur youc’hal, bugale ar Gelted
* ’Ziskennas en draonien war eul linenn renket,
* E-keit ma tasone beteg doun ar c’hoajou
* Strak ar varc’hegerien ha son an trompilhou…
* An emgann a voe stard. E ledander ar c’han
* Astennet rag Arre ez oa red, heb ehan,
* Douara ar c’horfou kouezet war an dachenn,
* Ha dre gant ha dre vil, rag aon ouz ar vosenn…
* Ha, goude, me ’gav d’in klevet war e c’horre
* Esus, mestr ar brezel, en e zourn eul lore :
* « Drouïzed enoret, gwisket ho mantell wenn,
* « Kemerit ho falz aour, lakit ho kurunen.
* « Kelted ho ene taer doujet dre ar broiou,
* « War-zao, affo, affo ! Er-maez eus ho peziou !
* « Breiz-Izel a chom sounn ha bepred galloudus.
* « Miret an darvoud-man ’n hoc’h Istor burzudus ! »
# Emzivadez Lannuon

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Emzivadez Lannion (1846)
* Emzivadez Lannion (1867)
* Emzivadez Lannion (1883)
# En Angelus

| ◄ Peden d’er Uériès | En Angelus | Pedenneu eit quemér en Habit ag en Urh a benigen, ha bénédiction en Habit ► |
UN Æl a berh Doué degasset Devat Mari e Nazareth,
R. E lar dehi e ma choeget De vout mam de Salvér er bed. M’hou salud Mari.
Mari, èl ur verh hambl ma oé, E rercond guet humilité :
R. Me zou matéh en Eutru Doué,
ANGELUS Domini nuntiavit Mariæ ; Et concepit de Spiritu-Sancto. Ave, Maria, etc. Ecce ancilla Domini ; R. Fiat mihi
Revou groeit deign é volanté.
M’hou salud, etc.
Nezé Mab en Tad éternel,
Dré vertu er Speret-Santel,
Hum hroas dén aveit er bet Hac én hun mesq en dès bihuet. M’hou salud, etc.
V. Guériès Vari, mam santel Doué, Dohemb ol hou pet caranté
R. Pedet Doue ma vehemb heurus, Dré vériteu hou mab Jésus.
Reit demb hou cræce, Doué a druhé, D’hinourein guet gùir caranté Incarnation hou Mab Jésus E guevel demb en Æl heurus ; M’hun honduyou e bassion De hloër er Résurrection ; Ma vehemb birhuiquin heurus, Dré vériteu er memb Jésus. El-cé re-vou groeit.
secundum verbum tuum. Ave, Maria, etc. Et verbum caro factum est ;
R. Et habitavit in nobis. Ave, Maria, etc.
V. Ora pro nobis, sancta Dei Genitrix ;
R. Ut digni efficiamur promissionibus Christi.
Gratiam tuam quæsumus, Domine, mentibus nostris infunde ; ut qui, Angelo nuntiante, Christi Filii tui incarnationem cognovimus, per Passionem ejus et Crucem ad Resurrectionis gloriam perducamur. Per eumdem, etc.
Bout-zou un induljance a gant-dé é laret en Angelus de son er hloh, de vitin, de greis-dé hac ardro noz. Ret-é el laret ar benneu en deulin, nameit a Basq bet Sul en Drindet, peb Sul ag er blai, ha peb Sador a drebi creis-dé.
# En-dro d’eun tantad

| ◄ Dindan ar gwez dero | En-dro d’eun tantad | Ar planter-gwez ► |
* War gribenn ar menez, ar roc’h ’zo morgousket ;
* En eun oabl digoumoul e lugern ar stered,
* Hag aman, ’n eur gêrig, en dro d’eun tantad-tan,
* Kouërien daoulinet ’veul an Aotrou Sant-Yann.
* « Me ho salud, Mari », lavar eur vaouez koz :
* Holl gêriz a respont e sioulder ar peuz-noz.
* O klevit, va Jezus, selaouit gant true
* Ar bedenn a ziwan eus a greiz o ene,
* Ha grit ma kendalc’hint e pep lec’h da zevel
* O c’halon hag o brec'h war-zu ho tron nenvel !
* Lod a glask an eurvat er skïant, en danvez :
* Va c’henvroïz her c’hav en eur c’horn er menez,
* E touëz tud o c’hêr, izellek ’velto paour,
* Met laouen en o stad, daoust d’an diouer a aour ;
* E bolontez Doue e lakont o fizians,
* Didamall a bep droug ha glan o c’houstians.
* O feiz hon Gourdadou ! diouzit perak tec’het ?
* Ar re deus da viret ne vezont ket nec’het.
* ’Vito galv an Ankou n’eo ket eun eur a spont :
* Bevaa reont er peoc’h hag er peoc’h e varvont.
# Emgann Sant-Kast

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Emgann Sant-Kast (1846)
* Emgann Sant-Kast (1867)
* Emgann Sant-Kast (1883)
# Ar Bley hac al louarn.

| ◄ Ar Sparfel hac an Eostic. | Ar Bley hac al louarn. | An Azen hac ar Marc’h.  ► |
FABL 39.
Ar Bley hac al Louarn.
Eur bley en devoa bed gred
Eur bourvizion vras a voed,
Evit eun tam mad a amzer,
Hac e voa neuse dibreder.
Al louarn a deu d’en cavet,
A c’houl digantàn ar sujet.
Ar bley a gomprenas neuse
E voa o tailla finesse ;
Ne voa qet ar galant deut dy
Nemet evit gripa e brey.
Dre ze e ra seblant dezàn
E voa chomet eun tamic clàn ;
Ma voa evel-ze dalc’het mad,
Ne aille qet a labourat,
Hac e suplie anezàn
Pedi’n doueo evitàn.
Al louarn o vea fachet
O vêa n’en devoa gallet
A zont aben deus e affer,
A roas conseil d’ar berjer
Da vonet da gavern ar bley
Hac e tapje e inimi,
Ha pehini ne lacqe qet
A evez da veza tapet.
Ar berjer pront a bartias
D’er c’hombati, hac en lazas.
Al louarn a chomas otro
Ha d’ar c’havern, ha d’ar mado.
Mæs ar joa demeus e dorfet
A voe prest avoalc’h finisset :
Ar memeus berjer, goude-ze,
A eure e affer ive.
Sans moral.
Eun dra vil hac ive mezus
Hac alies pernicius,
Cazi ordinal d’an hini
A ve carget deus a avi.
# Ar Bleiz hag an oan

Oberennoù damheñvel pe handelvoù all zo ivez, gwelout Ar bleiz hag an oan.
| ◄ Ar Gelionen hag ar c’har | Ar Bleiz hag an oan | Ar Bleiz dare da vervel ► |
An oanig paour a oa laouen P’edo ’vragal ’kreis eur braden A red enni eur oazig dour Gant hec’h hiboudig flourik-flour.
Eur bleiz war yun o klask eur pred, Siouas ! en deveus-hañ gweled ; Choarzin a ra a-skrign e zent, Hag e c’hourdrouz d’ezañ kerkent :
— Perak out-te ken dievez Da zont da stravilhañ ma goez ? — Autrou bleiz, ’me ’n oan, aonik-tre, Na it ket d’ober droug d’i-me,
Ma autrou ker, ha me ho ped ! Evañ ho tour me na ran ked, Na banne dour n’am eus evet Abaoe ma ’z oñ war ar bet.
— Daoust e larez emoun gaouiad, Pe n’em eus ket a zaoulagad ? — Salv ho kras, autrou, pa evfen, Stravilha ho tour ne rafen,
Pa ’z eo gwir emoun izelloc’h Triouec’h kammed, evit nan oc’h. — Tav d’iñ gant da zigareziou Ha na glask mui ober tailhou :
Ha te gav d’it, gloanek pen-skañ, Ne c’houzon ket petra larañ ? Ouspen eur bloaz so e c’houzon E teus drouk-komzet ac’hanon.
— Autrou ar bleiz, ho pet true, Ha n’am sellit ket er c’his-se ! Eur bloaz so, ne oann ket ganet, Pa n’emoñ ket c’hoas dizonet.
— Ma neket te, da vreur e oa. — N’em eus hini. — Da genderv, ’ta, Pe unan all demeus da re : Etrezoc’h-c’houi e rit d’i-me,
Pennou-denved, ha chas, ha tud, Gant ho teod fall pep seurt goall-vrud ; Laret so d’iñ ; m’hen talvo d’eoc’h, Rak me fell d’iñ beva en peoc’h ! —
Hag heñ war an oan ’vel bar-went… Pa ziredas eur c’hi kerkent, Eur pikol ki, ha da harzal : — Deus d’hen talvout d’i-me raktal ! —
Gwilhaouig kæs, dal ma glevas, Buhan d’ar c’hoad a zistroas ; Hag an oanig david e vam, Ha laret d’ei e oall-estlam.
Ma neket bepret ar gwella, Abeg ar re grenv e ’r c’hrenva, Ken a ve eur c’hrenvoc’h digouet ; Goudeze, ne lavarañ ket.
# Ar Bleiz hag ar c’hi (Ernod)

Oberennoù damheñvel pe handelvoù all zo ivez, gwelout Ar Bleiz hag ar c’hi.
| ◄ Ar Bleiz dare da vervel | Ar Bleiz hag ar c’hi | Ar C’hi hag ar ster ► |
AR BLEIZ HAG AR C’HI
Eur bleiz n’oa ’met eur pez kroc’hen Ous eur bern eskern, d’o c’hempen, Gant penaus e ræ o micher Ar chas oc’h harzal war al laer.
Ar bleiz-se a zigouez gantañ Eur c’hi bras deus ar re vrasañ, Pautr e vleo flour, leun ’gig ha goad, Kollet e hent d’ezañ er c’hoad.
Dispenn anezañ en tammou,
C’hoant ober en devoa Gwilhou ; ’Met ’n ije bet kalzik a boan, Rak eur pez-ki n’eo ket eun oan.
Ken-ze, gant e vouez ar c’houekañ : — Demad d’ac’h, autrou ki, ’mezañ ;
’C’houlañ ket mar doc’h yac’h ha zart, P’ho kwelañ ken tenv ha ken lart !
— Ma ! pa garfec’h, eme ar c’hi,
Ken blouc’h ha me e vijac’h-c’houi. Breur kæs, red eo kwitat raktal Ar c’hoajou hag ho puez fall.
M’hen lavar dre druez ouzoc’h,
N’ez eus hini a ve goasoc’h
Eget beva noz-deiz en aon
Da veza mouget gant an naon ;
Chom morc’hedus ha diassur
Hep dibri tam ’n ho plijadur,
Ha renkout ’n em ganna… paourik,
Deut ganiñ, c’houi vo ken sioulik !
— Petra vo ret d’iñ ober, ’ta ?
Eme ar bleiz. — Nemeur a dra :
Kas ’rauk ar re ’vez, tost d’ar ger,
’Vont ’tro, da noz, gant o bizier ;
Ober fistoulik d’ho mistri, C’hoari gant bugale an ti ;
Hag ho kopr, evit kelo-ze,
A vo daou pe dri fred bemde ;
Pebez prejou, ma breurig ker !
Eskern koulmed hag eskern yer,
Tammou maout, ha kig ha kroc’hen,
Hag ober d’ec’h flourik, ouspen ! —
Gwilhaou ar bleiz, pa ’n deus klevet,
A zo deut joa en e speret ;
Joa en e galon a vleuas,
Ha gant karantez e oelas.
Pa oa ’n e gichen o kerzet,
E welas goug ar c’hi uzet.
— Pesort eo ze ? ’mezañ. — Netra.
— Penaus ? — Kouls eo laret. — ’C’han ta ?
— Ar roll a vez ous ma stagañ En deus graet se d’iñ, a gredañ. — Ous ho stagañ, va mignon koant ! Ne redit ket lec’h m’ho pe c’hoant ?
M’ho lez neuze da lipat c’houek
Ho taou pe dri fred pemdeziek :
Pa rofec’h d’iñ ho pouez en aour,
Mar n’am be frankiz, me vo paour ! —
’Oa ket e c’her distaget mat,
Gant eur zailh prim ’mañ kwit er c’hoat ;
Eno, beteg hirio an deiz
E red dizalc’h Gwilhaou ar bleiz.
# Ar Bleiz hag ann Oan (Proux)

Oberennoù damheñvel pe handelvoù all zo ivez, gwelout Ar bleiz hag an oan.
| ◄ Perinaig hag he fodad Leaz | Ar Bleiz hag ann Oan | Ann Den Hanter-Hoad hag e ziou vestrez  ► |
E gwarez ann domder, E red eur wazik skler, Oa eunn oan dianket O terri he zec’het.
Emberr he tigwezaz, Dre wall, ive d’ar waz, Eur bleiz treud ha garo, Ar mac’her euz ar vro.
Ar bleiz oa eur vleizez, War iun a zaou zervez ; Eur vamm a renke bronna Tri vleizig ar franka.
Al loen kriz, gant kounnar, A skrign dent, a lavar : — « Perag-ta, preon loudour, » E fankez d’in ma dour? » —
— « Itroun ! me ann oanik, » Me a zo eur c’heazik, » Plijed d’ho meurded » Ma zelaou, ma c’hleved :
» Eva rann dour avad, » Dindan-hoc’h, dek kammad, » Ha n’hellann kabouilla » Hoc’h evaj gant netra. » —
— « He gabouillad a rez ! » A droc’h krenn, ar vleizez, » Hag er bloaz tremenet » T’euz ouzin drouk-komzet ! »
— « Penaoz em bije gret ? » Ma ne oann c’hoaz flutet ; » War ma mamm o tena, » N’oun ket krog enn daou vloa. »
— « Ma n’eo te, da vreur oe! » — — « Penn-her ounn (war ma fe) ! » — « Eunn eo ta euz da dud, » Gwenn miliged ha iud,
» Danvadez, ki ha maout, » Ar perc’hen, ar potr-zaout, » C’houi glasg holl, ma maro : » M’hen talvo d’id hirio ! » —
— Saillad ra war ann oan, D’he gas d’ar c’hoad da goan. Kaer en doe bleja kre, Taged d’och-tu e oe.
Digarez ar c’hreva Zo bepred ar gwella. Petra dal da bod pri Ouc’h kaoter n’em steki ?
Touzerien, tud touzet, Lounkerien, tud lounket, Maoud dinerz pe vleiz goue, Ar bed-holl zo vel-se.
Ar bed-all, a lerer, A vo d’ann dud dister, D’ar re baour a spered. Nag a dud vo zalved !
Digarez ar c’hreva Zo bepred ar gwella.
# Ar Bleo koz

| ◄ Lennon | Ar Bleo koz | Gwestell an Nedeleg ► |
* Dont a rae da goulz koan, skoazellet gant e vaz,
* E dreid pounner a-stlej, eur bisac’h war e skoaz,
* Da domma ’tal an tan o c’hedal ar zouben
* A zebre gwall-ziaes, kement ’krene e benn.
* Peurvuia e chome dic’her war e skabell
* Beteg eur ar c’housked, pa zave ar mevel
* Evid e gas d’ar c’hraou e-lec’h e rêr e fled
* Gant gwiskadou kolo a deil daou-gemented.
* Antronoz, mintin-mat, hep laret grik, didrouz,
* Da ergerzout ar vro e kuitae e blouz.
* Eun dervez, er menez, azêt war lez an hent,
* E chapeled ’n e zourn, e varvas ’vel ar zent.
* Eno, n’eus ket pell c’hoaz, ’n eur waremm waskedet,
* Eun tammig kroaz sapin, gant e gerent laket,
* A zigase da zonj eus eun ene kristen
* Galvet gant e Varnour pa oa deut e dermen.
* N’her c’havan ken breman...... O envor ar Bleo koz,
* Warnout ’vel war bep tra e kouez linsel an noz !
* ↑ Les-hano eur paour eus Kommana.
* ↑ Gwele rez, « grabat » e galleg.
# Ar Bleiz hag ar c’hi (Milin)

Oberennoù damheñvel pe handelvoù all zo ivez, gwelout Ar Bleiz hag ar c’hi.
| ◄ Ann Daou Varc’h | Ar Bisac’h  ► |
Ober moan wadegen ha beva enn he roll, Zo gwell ’get morlarjez, ar c’houzoug er wakol.
Eur Bleiz, deut he eskern er meaz euz he groc’hen, O veza ma veze ar c’has oc’h hen diarbenn, A gavaz, war he hent, eunn horden-gi nerzuz, Lard-toaz ha flour he ler, ki distaill gallouduz.  Lammet gant he gilpenn,  Hen taga, hen dispenn,  Hen diskolp’ a besiou,  A voa micher Gwillou,  Paneved, a-raok he zamma,  Voa red out-han en em ganna.  Hogen, ar C’hi voa paotr a vent  Da ziwall he gik gant he zent. Neuze, izel he lost, Laouik ar Bleiz kivioul,  Oc’h ki sant-rok a dosta sioul,  Lavar d’ez-han, oc’h he veuli,  Ez eo kuill, ma’z eo eunn dudi !
— « Autrou, eme ar C’hi, ha petra vir ouz-hoc’h » Da zont lard evel d-oun, ha marteze lartoc’h ?  » List ho koajou, » O veva c’hiz a rit, gant nebeut freskajou, » Ez oc’h ker reuzeudik hag eur pesk war ann treaz.  » Hep eur c’hrinsen, Eripin keaz, » E rankit, enn ho stad, glaouri-du gant ann naoun ; » Rak, evel a c’houzoc’h, dre ne d-euz ra z-hoc’h aoun, » Ne c’hellit kaout kofad, na begad ’vit netra : » A daoliou skilf, pep tamm a rankit diframma ;  » Deut d’am heul hag e vevot mad,  » Ac’hanoc’h e vezo great stad. » Ar Bleiz a c’houlennaz : — « Petra zo da ober ? » — « Nemeur a dra : pa deuio tud, gant-ho bisier,  » Ha re baour o vale, » Grouignal, harzal, kregi ; choum enn noz war vale ; » Ober ho fistoulik d’ho mestr, da dud ho ti,  » Setu eno ho kefridi.  » Mar he grit mad, e c’hellot kaout » Kant tra : pastellou kik, bevin-ejenn ha maout,  » Kement d’ho koan evel d’ho lein, » Hag ouc’h-penn meur a zourn d’ober flourik d’ho kein. » Ar Bleiz, oc’h her c’hlevet, zo braz he levenez ; C’hoarzin-ouela a ra gant teneredigez. P’edont ho daou o vont, ar Bleiz hep tamm diskred,
A wel gouzoug ar Chi disvlevet, dirusket. — « Petra ’nn dra-ze, me z han ? » — « Netra ! eur gignaden, » Dioc’h ar c’holier am stag enn deiz oc’h va chaden. » — « Ho stag, eme ar Bleiz, neuze ’ta ne d it ket » Ama, a-hont, el leac’h m’ho peuz c’hoant da vonet ? » — « Nann da ! N’euz forz ! » - « N’euz forz ! Euz hoc’h holl brejou mad » Me ne fell din taken, gwell gan-en mont d’ar c’hoad.» Hag ar Bleiz enn he dro, ha da skara mibin. Abaoue red ato. —
 Mad a ra, a gav din. Rak beza er frankiz, digabestr ha dishual, Chaokat kaol pe banez, evel eur penn-chatal, Zo gwell eget dibri killeien dioc’h ar ber, Ha beza pennasket etre peder voger.
# Ar Bleun Lann

| ◄ Son Ann Névez-Amzer | Ar Bleun Lann | Péden al Labourérien ► |
Hag é pé amser évid on,
Dén iaouang, é verv hô kalon ?
Klévit : pa ém’ar bleûn el lann,
Pé ar bleûn mélen er balan ?
Hô daou, vâd ! hô deûz bleûn mélen,
Lan ha balan, koantik Elen ;
Hoghen el lann éma, em c’hîz,
Bleûn karet gand ar iaouankiz.
Ha pérak, va mignonik kez,
Lan en deuz bleûn a garantez ?
Sétu pérak, mignonez ker :
Lann en deuz bleûn é peb amser.
É miz Even.